Kiekviena pagal ISĮ vykdoma operacija padeda siekti vieno iš dviejų „vertikaliųjų“ tikslų: a) vietos privačiojo sektoriaus plėtros arba b) socialinės ir ekonominės infrastruktūros plėtros. Be to, tos pačios operacijos taip pat gali padėti (iš dalies arba visiškai) pasiekti „horizontaliuosius“ klimato srities veiksmų, regioninės integracijos ir ilgalaikio ekonominio atsparumo tikslus.

Be to, EIB taikydamas savo rizika įgyvendinamas priemones taip pat investavo į privačios nuosavybės fondus, t. y. į fondą Green Growth Fund pietinėse Viduržemio jūros regiono šalyse ir į fondą EcoEnterprises Lotynų Amerikoje. Galiausiai jis taip pat suteikė paskolą trijų pramoninių zonų plėtrai Libane ir paskolas Ukrainos korporacijai, veikiančiai žemės ūkio verslo ir biomasės energijos gamybos srityse.

Ekonominio atsparumo iniciatyvą EIB pradėjo 2016 m., taip prisidėdamas prie Europos atsako į migracijos ir pabėgėlių problemą. 2018 m. atlikus ISĮ laikotarpio vidurio peržiūrą, į ISĮ sprendimą buvo įtrauktas papildomas tikslas – ilgalaikis ekonominis atsparumas. Be to, 1,4 mlrd. EUR buvo atidėta viešojo sektoriaus investicijoms, kuriomis prisidedama prie atsparumo tikslo įgyvendinimo, ir buvo parengtas specialus 2,3 mlrd. EUR vertės ekonominio atsparumo iniciatyvos privatusis įgaliojimas, kad būtų garantuojamos privačiojo sektoriaus investicijos, kuriomis remiamas ilgalaikis ekonominis atsparumas. Ekonominio atsparumo iniciatyvos privatusis įgaliojimas ypatingas tuo, kad juo EIB suteikiama bendra garantija, sudaranti sąlygas imtis didesnės rizikos finansavimo operacijų.

EIB taip pat yra vienas iš partnerių, įgyvendinančių naują ES garantiją, teikiamą per EDVF. Tačiau ISĮ ir EDVF yra skirti gana skirtingo pobūdžio produktams, skolininkams ir geografiniams regionams. Pavyzdžiui, EDVF nėra skiriamas Vakarų Balkanų šalims, o ISĮ neapima didelės Afrikos dalies. Be to, EDVF sprendimai dėl ES garantijų priimami kitokia tvarka, palyginti su išankstine 7 metų garantija, kuri EIB teikiama pagal ISĮ.

EIB ir Komisijos bendradarbiavimas su ISĮ susijusiais klausimais vyksta atsižvelgiant į platesnio masto šių dviejų institucijų partnerystę, t. y., be kita ko, per Europos strateginių investicijų fondą (ES viduje) ir vykdant ES derinimo priemones, kuriomis remiama vystymosi srities finansų įstaigų veikla už ES ribų, taip pat pasitelkiant Europos darnaus vystymosi fondą (EDVF).

4.2. BENDRADARBIAVIMAS SU EUROPOS OMBUDSMENU

2008 m. EIB ir Europos ombudsmeno pasirašytas susitarimo memorandumas yra EIB skundų mechanizmo dviejų etapų pagrindas. Pirmiausia skundai nagrinėjami pagal EIB vidaus mechanizmą (EIB-CM), paskui jie gali būti perduodami nagrinėti ombudsmenui. 2018 m. lapkričio mėn. EIB atnaujino skundų nagrinėjimo politiką .

2018 m. ombudsmenas neužregistravo ir nebaigė nagrinėti nė vieno skundo dėl EIB veiklos ISĮ regionuose.

Kalbant apie skundus, nagrinėjamus pagal EIB skundų mechanizmą vidaus etapu, su naujais projektais susijusių ISĮ regionuose užregistruotų skundų padaugėjo nuo 14 2017 m. iki 19 2018 m. Iš šių skundų 12 buvo susiję su aplinkosaugos ir socialiniais klausimais, 5 – su projektų vykdytojų vykdomais viešaisiais pirkimais ir 2 – su paties EIB vykdomais (konsultavimo paslaugų) viešaisiais pirkimais. Tais pačiais 2018 metais EIB-CM baigė nagrinėti 17 atvejų ISĮ regionuose: 4 – Bosnijoje ir Hercegovinoje, 1 – Egipte, 4 – Gruzijoje, 1 – Jordanijoje, 1 – Maroke ir 6 – Serbijoje. Šių EIB-CM išnagrinėtų skundų rezultatai įvairavo nuo „teiginiai nepagrįsti“ (11) iki „taikus sprendimas“ (1), „teiginiai pagrįsti“ (2) ir „rekomenduota patobulinti tam tikras sritis“ (3).

4.3. BENDRADARBIAVIMAS SU TARPTAUTINĖMIS FINANSŲ ĮSTAIGOMIS

EIB bendradarbiavimas su kitomis tarptautinėmis finansų įstaigomis ir ES valstybių narių vystymosi srities finansų įstaigomis apima įvairią veiklą nuo dialogo instituciniais ir teminiais klausimais iki operacijų finansavimo ir atitinkamo bendro techninio darbo.

2018 m. EIB ir Europos rekonstrukcijos ir plėtros bankas (ERPB) už ES ribų kartu bendrai finansavo 13 projektų – kol kas tai didžiausias skaičius per metus. Septyni projektai buvo bendrai finansuojami su AFD grupe (Prancūzija), du – su KfW grupe (Vokietija). Be to, 6 projektai, įskaitant TANAP dujotiekį ar Bogotos tvaraus transporto projektą, buvo bendrai finansuojami su Pasaulio banko grupei priklausančiu Tarptautiniu rekonstrukcijos ir plėtros banku (TRPB). Bogotos tvaraus transporto projektui ir trims kitiems projektams taip pat buvo teikiamas bendras Amerikos valstybių plėtros banko finansavimas. Be to, 2018 m. buvo daromos svarbios bendros investicijos su Japonijos tarptautinio bendradarbiavimo agentūra į Bosforo sąsiaurio tunelio B segmento operaciją Turkijoje.

EIB, AFD ir KfW ir toliau glaudžiai bendradarbiavo vykdydamos Savitarpio pasitikėjimo iniciatyvą (SPI). Pagal 2013 m. pradėtą Savitarpio pasitikėjimo iniciatyvą integruojamas ir supaprastinamas bendro finansavimo paramos teikimas naudos gavėjams, pasikliaujant vienu iš trijų partnerių, kuris prisiima pagrindinio finansuotojo vaidmenį tam tikroms su projektu susijusioms užduotims atlikti, pvz., išsamiai patikrina tam tikras projekto dalis arba prižiūri viešuosius pirkimus. Savitarpio pasitikėjimo iniciatyvos partnerių vadovybė ir sprendimus priimantys organai susipažino su kitos institucijos parengtais dokumentais, kuriais remdamiesi patys priima sprendimus. Apskritai 2018 m. pabaigoje kartu su AFD grupe ir (arba) KfW grupe buvo bendrai finansuojami 37 projektai ISĮ regionuose, dėl kurių EIB pasirašė sutartis pagal dabartinį ISĮ (nuo 2014 m. vidurio), o 10 iš šių projektų priklausė Savitarpio pasitikėjimo iniciatyvai.

4 diagrama. Tarptautinių finansų įstaigų ir vystymosi srities finansų įstaigų skirtas 2018 m. pasirašytų EIB projektų bendras finansavimas